  Виталий Пронин МАШИНАЕН ВОРТТЫЛОН Лымы пурӟиз, мотор вузӥз Йӧ сюрес вылтӥ машинаен ворттылонъя Россиысь кубок понна нюръяськонлэн 2-тӥ люкетэз Ижын ортчиз. Ижысь ипподроме трос калык люкаськылӥз, Россиысь тужгес шаплы 20 водительёс - Казаньысь, Оренбургысь, Пермьысь но Москва котырысь городъёсысь - Иже вуылӥзы. Тол ӵошатсконлэн нырысетӥ люкетэз ортчиз Череповец городын. Отын котькинлэсь ӝог ворттылэмзэ возьматӥз Москва улосысь Андрей Масленников. Ижын но вормонзэ нокинлы ӧз сёты. Аслаз ӵуж «ракетаеныз», озьы шуэ со «Калина» машиназэ, вань заездъёсын вормон басьтӥз. Ижысь Ильдар Фаттахов понна таиз ӵошатскон кемалы вунонтэм кылёз. Дорын борддоръёс но юртто шуэмлы оскемез уг поты, угось золгес ворттылыны малпаз вал, люкетӥз тӥяськон учыр. Вань эшъёсыз стартысен ик лобӟыса кошкизы, нош асьме пилотмы - каньылля. Тӥяськем машинаеныз 5-тӥ интые кылиз ке но, мылкыдзэ ӧз куашкаты. Корт валзэ рос-прос тупатъяса, пунэмзэ берыктыны малпа ни таяз шутэтскон нуналъёсы Оренбургын. 2-тӥ но 3-тӥ интые потӥзы Оренбургысь Андрей Радошнов но Уфаысь Альберт Гайнуллин. Пусйыны кулэ Ижысь нылкышно водительёсты. Елена Зорина но Наталья Быкова шумприч водительёс пӧлын бездытгес адскизы ке но, ворттылыны быгатэменызы ужрадэз чебертӥзы. ЫБЫЛӤСЬКОНПаймытӥзы егитъёсИжын ортчо пневматика пистолетэн 10 метр кемысь ыбылӥськонъя Россилэн чемпионатэз но пичи калибръем пистолетэн ыбылӥськонъя Россиысь ӵошатскон. Отчы пырисько 21 аресозь спортсменъёс. Пневматика пистолетэн ыбылӥськон Олимпиадае пыре. 60 пол ыбон понна 1 час 15 минут сётӥське, 15 минутэз - тренировкалы. Тужгес трос очко люкам спортсменъёс финалэ шедё. Медаль понна нюръяськонын котькуд секунд лыдэ басьтӥське, угось одӥг пол ыбонлы 50 секунд висъяське. 8 пол ыбем бере вормисьёсты шараяны кутско, спортсменъёс 20 пол гинэ мишене ыбо. Котькинлэсь трос очко люкам мурт зарни медаль басьтэ. Нимаз ыбылӥськисьёс пӧлын Удмуртиысь спортсменъёс вормонъёс ӧз басьтэ ке, паймытӥзы егитъёс: командаен ӵошатсконын Иван Кочуров, Антон Кабышев но Ильяс Касимов 1 сюрс 800 луоноез пӧлысь 1 сюрс 697 очко люказы. Санкт-Петербургысь эшъёссэс 2 очколы азьпалтӥзы, 3-тӥ интые потӥзы Липецк улосысь ыбылӥськисьёс. БИАТЛОНПагӟалы вылӥеРоссиысь но Европаысь ӵошатсконъёсын вормонъёс басьтэмзы бере шаерысьтымы пинал биатлонистъёс Александр Поварницын, Дмитрий Шамаев но Ульяна Кайшева дуннелэн первенствояз мыныны дасясько.Пусйыны кулэ, та спортсменъёс Европалэн чемпионатаз суро эстафетаын зарни медаль утӥзы. Вормонъёссэс лыдэ басьтыса, куиньназы ик Россиысь егит биатлонистъёслэн сборноязы кутэмын. 16-тӥ-23-тӥ феврале соос пыриськозы дуннеысь егит биатлонистъёслэн первенствоязы, со ортчоз Белоруссиысь Раубичи городын. Нош арня кутсконын Ижысь А. Демидов нимо спорткомплексын Приволжск федерал улосысь школаосын дышетскись пиналъёслэн биатлонъя спартакиадазы ортчиз. 16-17 аресъем спортсменъёс пӧлын вормонэнызы шумпоттӥзы Удмуртиысь пиналъёс. Артём Широбоков 4 пол кырыж ыбылӥськиз ке но, вань эшъёссэ кыдёке кельтӥз. 10 кужмоез пӧлы шедизы на Данияр Гарипов но Владислав Кузнецов. Шумпоттӥз Кристина Егорова. Эшъёссэ со 2 минутлы азьпалтыны быгатӥз. 8-тӥ инты басьтӥз Алиса Дусакова. ПАРАСПОРТ Лекомцев кошкиз Японие Америкаысь Кейбле городын ортчиз дуннеысь урод адӟись но ляб ки-пыдъем спортсменъёслэн куасэн бызьылонъя но биатлонъя чемпионатсы. Россилэн командаез 29 медаль утӥз. Отчы пыриськыса, 6 медаль - 4 зарни но 2 азвесь - утӥз Алнаш ёросысь спортсмен Владислав Лекомцев. Табере со дуннелэн 6 полэс чемпионэз луиз. Америкаын ортчем ӵошатскон бере вордскем палъёсаз вуылыса, ӵошатскон радъяз. Сочие вуылӥз, отын Олимпиада усьтӥськем дырысен ар тырмонлы сӥзем ужрадэ пыриськиз но берен кунгож сьӧры ширтӥз - Японие, дуннеысь инвалид спортсменъёслэн кубок понна нюръяськоназы пыриське. Азвесен бертӥзыКылем арнянуналэ Канадаын йылпумъяськиз следж-хоккеен шудонъя ӵошатскон. Россилэн командаез азвесь медаль утӥз.Россилэн командаяз Удмуртиысь 3 мурт: Максим Кузьминых, Владимир Каманцев но Евгений Петров. Следж-хоккеен шудонъя ӵошатскон быдэсак Паралимпиадаез тодэ вайытӥз. Соку но Россиысь спортсменъёс зарни понна Америкаысь командаен шудӥзы. Канадаын огъя шудон 1:1 лыдын йылпумъяськиз. Ватсаса сётэм дырын кужмогес луэмзэс возьматӥзы зарезь сьӧрысь спортсменъёс. 3-тӥ инты понна нюръяськизы Канадаысь но Кореяысь следж-хоккеистъёс, вормизы канадаос.Валентина Емельянова  Теги: спорт  